PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/095	Bratislava 12. novembra 2008	

Protimonopolný úrad Slovenskej republiky, odbor koncentrácií v správnom konaní 
č. 0066/OK/2008 začatom dňa 12.09.2008 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Zdeňkom Bakalom, bytom Modrava 14, PSČ 341 92, Česká republika prostredníctvom jeho právneho zástupcu JUDr. Vladimíra Kána – advokáta Advokátskej kancelárie ECKER-KÁN & PARTNERS, s.r.o., Námestie Martina Benku 9, 811 07 Bratislava vo veci koncentrácie podnikateľa Zdeňka Bakalu bytom Modrava 14, PSČ 341 92, Česká republika a podnikateľa Handelsblatt Investmnets B.V. so sídlom Wilhelminakade 302, Las Palmas, 3077AR Rotterdam, Holandsko

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej kontroly podnikateľom Zdeňkom Bakalom, bytom Modrava 14, PSČ 341 92, Česká republika prostredníctvom podnikateľa Respekt Media, a.s. so sídlom Křemencova 178/10, 110 00 Praha 1, Česká republika, IČ: 28191226 nad podnikom podnikateľa Handelsblatt Investmnets B.V. so sídlom Wilhelminakade 302, Las Palmas, 3077AR Rotterdam, Holandsko na základe Zmluvy o prevode akcií uzatvorenej dňa 27. augusta 2008 medzi Economia Verwaltungs und Beteiligungs- GmbH a Handelsblatt S.A. ako predávajúcimi, Respekt Media, a.s. ako kupujúcim a Verlasgruppe Handelsblatt GmbH ako garantom.

O d ô v o d n e n i e :

Dňa 12.09.2008 bolo na Protimonopolný úrad Slovenskej republiky, odbor koncentrácií (ďalej len „úrad“) listom podnikateľa Zdeňka Bakalu, bytom Modrava 14, PSČ 341 92, Česká republika (ďalej len „Zdeněk Bakala“) zastúpeného JUDr. Vladimírom Kánom – advokátom Advokátskej kancelárie ECKER-KÁN & PARTNERS, s.r.o., Námestie Martina Benku 9, 811 07 Bratislava (ďalej len „Právny zástupca“) zaevidovaným pod číslom 3855/2008, doručené oznámenie koncentrácie (ďalej len „Oznámenie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).
Podľa Oznámenia koncentrácia spočívala v získaní nepriamej kontroly podnikateľom Zdeňkom Bakalom prostredníctvom spoločnosti Respekt Media, a.s., so sídlom Křemencova 178/10, 110 00 Praha 1, Česká republika, IČ: 28191226, zapísanej v obchodnom registri Mestského súdu v Praje, odd. B, vložka č. 12746 (ďalej len „Respekt Media“) nad podnikom podnikateľa Handelsblatt Investmnets B.V. so sídlom Wilhelminakade 302, Las Palmas, 3077AR Rotterdam, Holandsko (ďalej len „Handelsblatt“) a to na základe Zmluvy o prevode akcií uzatvorenej dňa 27.08.2008 (ďalej len „Zmluva“) medzi Economia Verwaltungs und Beteiligungs- GmbH a Handelsblatt S.A. ako predávajúcimi, Respekt Media, a.s. ako kupujúcim a Verlasgruppe Handelsblatt GmbH ako garantom (ďalej len „Oznámená koncentrácia“).

Na základe tohto Oznámenia sa dňa 12.09.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0066/OK/2008, o čom úrad informoval oznamovateľov koncentrácie listom 
č. 4064/PMÚ SR/2008 zo dňa 26.09. 2008. 

Dňa 17.09.2008 bolo Oznámenie doplnené listom doručeným úradu dňa 17.09.2008 zaevidovaným pod č. 3902/2008.

Vzhľadom na to, že predmetné oznámenie koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľov koncentrácie na jeho doplnenie a taktiež ich upozornil, že lehota na vydanie rozhodnutia podľa § 11 zákona nezačala plynúť.

Oznámenie bolo doplnené listom doručeným úradu dňa 09.10.2008 zaevidovaným pod č. 4289/2008, dňa 21.10.2008 zaevidovaným pod č. 4501/2008 a listom doručeným úradu dňa 24.10.2008 zaevidovaným pod č. 4557/2008.

Po doplnení Oznámenia koncentrácie podľa § 10 ods. 12 zákona a Vyhlášky listom 4557/2008 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 4585/PMÚ SR/2008 zo dňa  27.10.2008.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol zaplatený dňa 09.10.2008.

Z podkladov a informácií, ktoré boli úradu predložené v predmetnom správnom konaní účastníkmi správneho konania vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Z Oznámenia koncentrácie spolu s jeho doplnením vyplýva, že Zdeněk Bakala je fyzickou osobou uskutočňujúcou svoju podnikateľskú činnosť prostredníctvom viacerých priamo, alebo nepriamo kontrolovaných osôb pôsobiacich predovšetkým na trhoch v oblasti produkcie čierneho uhlia, spracovania tuhých a plynných palív – výrobu koksu a ostatných koksochemických výrobkov, energetiky, dopravy, nehnuteľností, vydávania celoštátnej týždennej tlače atď. Zoznam týchto kontrolovaných spoločností je súčasťou spisu.
Z vyššie uvedených skutočností vyplýva, že Zdeněk Bakala je fyzickou osobou, ktorej činnosti a konania súvisia s hospodárskou súťažou, a teda sú podnikateľmi v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Handelsblatt je holandskou holdingovou spoločnosťou. Zoznam spoločností kontrolovaných spoločnosťou Handelsblatt je súčasťou spisu.
Spoločnosť Handelsblatt vykonáva kontrolu nad podnikom podnikateľa ECONOMIA, a.s., so sídlom Dobrovského 25, 17055 Praha 7, IČ: 00499153 (ďalej len „Economia“). Spoločnosť Economia je vydavateľom ekonomických a odborných periodík v Českej republike. Prostredníctvom svojej dcérskej spoločnosti Ecopress, a.s. Seberíniho 1, 820 07 Bratislava IČO: 31 333 524 (ďalej len „Ecopress“), v ktorej vlastní majetkovú účasť vo výške 100% pôsobí na trhu Slovenskej republiky.  
Z vyššie uvedených skutočností vyplýva, že Handelsblatt je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Úrad po preštudovaní Oznámenia koncentrácie spolu s jeho doplnením zistil, že dňa 27. augusta 2008 bola uzavretá Zmluva. Ako sa uvádza vyššie podľa Oznámenia koncentrácia spočívala v získaní nepriamej kontroly podnikateľom Zdeňkom Bakalom prostredníctvom spoločnosti Respekt Media nad podnikom podnikateľa Handelsblatt a to na základe Zmluvy. Na základe Zmluvy nadobudne Respekt Media 100% nekótovaných kmeňových akcií spoločnosti Handelsblatt.
Ako sa uvádza v Oznámení jediným akcionárom vlastniacim 100% akcií podnikateľa Respekt Media je Zdeněk Bakala a spoločnosť Respekt Media bola založená výlučne za účelom nadobudnutia kontroly a správy majetkovej účasti v spoločnosti Handelsblatt.
Zároveň z Oznámenia vyplýva, že spoločnosť Handelsblatt bola pred uzavretím Zmluvy spoločne kontrolovaná podnikateľom Economia Verwaltungs und Beteiliguns-GmbH založenej podľa práva Spolkovej republiky Nemecko so sídlom Kasernenstraße 67, 40213 Düsseldorf, Spolková republika Nemecko, IĆO: HRB 36 797 a podnikateľom Handelsblatt S.A. založenej podľa práva Belgického kráľovstva so sídlom rue Belliard 159, 1040 Brussels, Belgické kráľovstvo, IČ: 428.812.155.

Po preskúmaní informácií a podkladov Oznámenia koncentrácie úrad zistil, že na základe Zmluvy nadobudol Zdeněk Bakala nepriamo prostredníctvom podnikateľa Respekt Media výlučnú kontrolu nad podnikom podnikateľa Handelsblatt a teda  uzavretím Zmluvy v danom prípade došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 
Na základe vyššie uvedeného úrad zistil, že účastníkmi správneho konania je podnikateľ Zdeněk Bakala, ktorý na základe Zmluvy získal výlučnú kontrolu nad podnikom podnikateľa Handelsblatt. 
Zároveň úrad zistil, že účastníkmi koncentrácie je podnikateľ Zdeněk Bakala na strane nadobúdateľa kontroly a podnikateľ Handelsblatt na strane nadobúdaného subjektu.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Vzhľadom na to, že účastníci konania označili výšku celkových obratov účastníkov koncentrácie za predmet ich obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Podľa § 10 ods. 9 zákona koncentrácia, ktorá podlieha kontrole úradu podľa 
§ 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených 
v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň uzavretia Zmluvy, t.j. 27. august 2008. Vzhľadom na to, že oznámenie koncentrácie bolo doručené úradu dňa 12.09.2008, predmetná koncentrácia bola oznámená úradu do 30 pracovných dní odo dňa uzavretia Zmluvy, t. j. oznámenie koncentrácie bolo úradu doručené v zákonom stanovenej lehote.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

Ako je uvedené vyššie Zdeněk Bakala priamo alebo nepriamo kontroluje desiatku podnikateľov, ktorí sú činní v rôznych odvetviach, v ktorých však druhý účastník koncentrácie nepôsobí. Ide najmä o oblasť produkcie čierneho uhlia, spracovania tuhých a plynných palív – výroby koksu a ostatných koksochemických výrobkov, energetiky, dopravy, nehnuteľností a pod. Nakoľko druhý účastník v týchto oblastiach nepôsobí, úrad sa nimi ďalej nezaoberal.

Zdeněk Bakala pôsobí ďalej prostredníctvom podnikateľa Respekt Publishing, a.s., so sídlom Křemencova 10, 110 00 Praha 1, IČ: 614 57 (ďalej len „Respekt Publishing“) v oblasti vydávania tlačených týždenníkov, v oblasti internetového spravodajstva a internetovej inzercie v Českej republike, kde vydáva týždenník Respekt.

Ako je uvedené vyššie podnikateľ Handelsblatt je holandskou holdingovou spoločnosťou, ktorá vykonáva kontrolu nad podnikom podnikateľa Economia. Spoločnosť Economia je vydavateľom ekonomických a odborných periodík v Českej republike. 
Prostredníctvom svojej dcérskej spoločnosti Ecopress, v ktorej vlastní majetkovú účasť vo výške 100% pôsobí na trhu Slovenskej republiky.  

Účastník konania v Oznámení uviedol, že oblasťami, ktoré môžu byť koncentráciou dotknuté sú:
-	vydávanie tlačených periodík
-	inzercia v tlačených periodikách
-	internetové spravodajstvo a 
-	inzercia na internete.

Vydávanie tlačených periodík

Ako sa uvádza v Oznámení obaja účastníci koncentrácie prostredníctvom svojich dcérskych spoločností pôsobia ako vydavatelia tlačených periodík, ktoré sa od iných médií odlišujú rozsahom, hĺbkou a aktuálnosťou poskytnutých informácií. V Oznámení sa uvádza, že v oblasti vydávania periodickej tlače možno z hľadiska periodicity ich vydávania rozlišovať
b)	trh vydávania celoštátnych tlačených denníkov,
c)	trh vydávania týždenníkov a 
d)	trh vydávania mesačníkov.

a)	V oblasti vydávania celoštátnych tlačených denníkov pôsobia len spoločnosti kontrolované podnikateľom Handelsblatt a to podnikateľ Ecopress, ktorý je vydavateľom Hospodárskych novín v Slovenskej republike a podnikateľ Economia, ktorý je vydavateľom denníka Hospodářské noviny v Českej republike . Nakoľko druhý účastník koncentrácie podnikateľ Zdeněk Bakala, ani podnikatelia ním kontrolovaní v oblasti celoštátnych tlačených denníkov nepôsobia, úrad sa ďalej touto oblasťou činnosti účastníkov koncentrácie nezaoberal. 

b)	Ako uvádza účastník konania v Oznámení, účastník koncentrácie podnikateľ Handelsblatt prostredníctvom podnikateľov, ani s ním prepojení podnikatelia, nevydávajú žiadne celoštátne tlačené týždenníky v Slovenskej republike. V Českej republike vydáva prostredníctvom spoločnosti Economia časopis Ekonom s týždennou periodicitou, pričom ako vyplýva z údajov predložených v prílohe Oznámenia minimálne množstvá tohto časopisu dodáva aj na územie Slovenskej republiky. Nakoľko údaje o dovážaných množstvách tohto časopisu tvoria obchodné tajomstvo, úrad ich v rozhodnutí neuvádza a sú súčasťou spisu.
Druhý účastník koncentrácie Zdeněk Bakala v Slovenskej republike nevydáva žiadne tlačené týždenníky, avšak prostredníctvom spoločnosti Respekt Publishing vydáva v Českej republike týždenník Respekt, pričom ako vyplýva z údajov predložených v prílohe Oznámenia minimálne množstvá tohto časopisu dodáva aj na územie Slovenskej republiky. Nakoľko údaje o dovážaných množstvách tohto časopisu tvoria obchodné tajomstvo, úrad ich v rozhodnutí neuvádza a sú súčasťou spisu.
Účastník konania predložil úradu prehľad celoštátnych týždenníkov v Slovenskej republike, pričom vyčíslil, že týždenník Ekonóm ako aj týždenník Respekt dosahujú v Slovenskej republike veľmi nízke predaje a ich podiely k celkovému predaju dosahujú rádovo 0,021% a 0,015% v kusovom vyjadrení, prípadne 0,054% a 0,032% vo finančnom vyjadrení tržieb z a rok 2007. 
Účastník konania zároveň uvádza, že ak by sa analýza trhu obmedzila len na tituly, ktoré navrhovateľ čo do obsahu považuje za porovnateľné s týždenníkom Ekonóm, v súčasnosti týždenník Trend, podiel časopisu Ekonóm na trhu s ekonomickými celoštátnymi týždenníkmi by predstavoval 1,5 % podľa počtu predaných kusov, resp. 2% podľa tržieb za rok 2007. 
Obdobne účastník konania v Oznámení uvádza, že ak by sa trh celoštátnych tlačených týždenníkov v SR vymedzil užšie ako trh týždenníkov so serióznymi spoločenskými informáciami, ktoré sú zameraním podobné časopisu Respekt, podiel časopisu Respekt na takomto trhu by predstavoval 0,128% podľa počtu predaných kusov, resp. 0,192 % podľa tržieb za rok 2007. 
Účastník konania za geografický relevantný trh v tejto oblasti považuje Slovenskú republiku, pretože tlačené týždenníky vydávané v Slovenskej republike nie sú úplne zameniteľné s tlačenými týždenníkmi v Českej republike a to vzhľadom na preferencie spotrebiteľov (domáce značky týždenníkov, jazyk, obsahové zameranie na aktuálne informácie s týždennou periodicitou o dianí v Slovenskej republike, nižšia cena oproti zahraničným titulom). 
Ako je uvedené vyššie, ani jeden z účastníkov koncentrácie, ani s nimi prepojení podnikatelia nie sú vydavateľmi týždenníka v Slovenskej republike. Týždenníky Respekt a Economia vydávané účastníkmi koncentrácie v Českej republike sú dovážané aj na územie Slovenskej republiky. Nakoľko však, tak ako je uvedené vyššie, ide o minimálne množstvá, úrad sa ďalej touto oblasťou činnosti účastníkov koncentrácie nezaoberal a nechal otázku presného stanovenia relevantného trhu otvorenú.

c)	Podnikateľ Handelsblatt prostredníctvom ním kontrolovanej spoločnosti Ecopress vydáva časopisy Doprava a Logistika a Investor. Ide o časopisy patriace medzi periodiká s periodicitou jeden mesiac, pričom sú úzko špecializované na okruh čitateľov, ktorí sa špecializujú v daných odvetviach. Vzhľadom na skutočnosť, že druhý účastník kocnentrácie podnikateľ Zdeněk Bakala v tejto oblasti nepôsobí, úrad sa ďalej touto oblasťou činnosti účastníkov koncentrácie nezaoberal.

Inzercia v tlačených periodikách

Podľa účastníka konania čo sa týka inzertného priestoru v tlačených periodikách, periodiká na pravidelnej báze zverejňujú platené inzeráty, reklamu a iné platené informácie, ktorých cieľom je podpora predaja tovarov a služieb, alebo informovanie verejnosti o určitých skutočnostiach. Ako sa uvádza v Oznámení inzercia v tlačových periodikách sa odlišuje od inzercie v iných médiách, pretože môže byť podrobnejšia, informuje spravidla o aktuálnych otázkach a jej cieľom je osloviť čo najväčší okruh čitateľov. Inzercia v tlačovinách s kratšou periodicitou sa odlišuje od inzercie v tlačovinách s dennou periodicitou svojim zameraním, keď je zameraná spravidla na vyprofilovaný okruh čitateľov daného špecializovaného periodika. Podľa účastníka konania v danej oblasti je odlišný tovarový trh inzercie v printových denníkoch, týždenníkoch a mesačníkoch.
Ako sa uvádza v Oznámení podnikateľ Handelsblatt pôsobí prostredníctvom spoločnosti Ecopress v Slovenskej republike a prostredníctvom spoločnosti Economia v Českej republike v oblasti poskytovania inzertného priestoru v celoštátnych tlačených denníkoch. Čo sa týka inzertného priestoru v tlačených periodikách, periodiká na pravidelnej báze zverejňujú platené inzeráty, reklamu a iné platené informácie, ktorých cieľom je podpora predaja tovarov a služieb, alebo informovanie verejnosti o určitých skutočnostiach.
Spoločnosti kontrolované Zdeňkom Bakalom, menovite spoločnosť Respekt Publishing pôsobí na trhu inzertného priestoru v celoštátnych týždenníkoch v Českej republike prostredníctvom časopisu Respekt. 
Účastník konania v Oznámení uviedol, že aj keby sa vymedzenie trhu obmedzilo iba na tituly, ktoré navrhovateľ čo do obsahu považuje za porovnateľné s týždenníkom Ekonóm v súčasnosti len týždenník Trend, na trhu inzertného priestoru na takto úzko vymedzenom tovarovom trhu by podiel týždenníka Ekonóm predstavoval 0,05% podľa počtu inzertných strán, resp. 0,09% podľa tržieb z inzercie za rok 2007. Obdobne v prípade užšieho vymedzenia trhu týždenníkov so serióznymi spoločenskými informáciami, ako je uvedené vyššie by podľa účastníka konania na podiel týždenníka Respekt na trhu s inzertným priestorom na takto úzko vymedzenom tovarovom trhu predstavoval 0,19% podľa počtu inzertných strán, resp. 0,25% podľa tržieb z inzercie za rok 2007.
Vzhľadom na vyššie uvedené sa úrad ďalej touto činnosťou účastníkov koncentrácie nezaoberal a nechal otázku presného stanovenia relevantného trhu otvorenú. 

Internetové spravodajstvo

V Oznámení sa uvádza, že trh internetového spravodajstva sa od trhu tlačených periodík odlišuje z dôvodov akými sú spôsob šírenia informácií, prístup na trh, aktuálnosť a cena. Prístup na internetové spravodajstvo je zväčša zadarmo, avšak je podmienené prístupom na internet. Informácie sú sprístupňované prakticky okamžite po ich zverejnení, pričom internetové spravodajstvo  je financované prevažne z reklamy.
V Oznámení sa uvádza, že podnikateľ Handelsblatt  prostredníctvom spoločnosti Ecopress je prítomný na trhu internetového spravodajstva, keďže prevádzkuje spravodajský server hnonline.sk. Obsahom spravodajského webu hnonline.sk sú informácie v slovenskom jazyku o dianí v Slovenskej republike, politickej a spoločenskej situácii v Slovenskej republike a aktuálny obsah novín Hospodárske noviny. 
Spoločnosť Ekonomia v Českej republike prevádzkuje internetový spravodajský server ihned.cz ako spravodajský server Hospodářskych novin. 
Spoločnosti kontrolované druhým účastníkom koncentrácie Zdeňkom Bakalom, nepôsobia v Slovenskej republike v oblasti internetového spravodajstva. Prostredníctvom podnikateľa Respekt Publishing prevádzkuje spravodajský web respekt.cz, ktorý prináša aktuálne informácie zo spoločenského života v Českej republike a preto je navštevovaní čitateľmi mimo územia Českej republiky len okrajovo.
V Oznámení sa uvádza, že server hnonline.sk publikuje denne oficiálne spravodajské informácie týkajúce sa vývoja na Slovensku a vo svete v oblasti politického vývoja, financií, podnikania a ekonomiky s dôrazom na ich včasnosť a aktuálnosť, ktoré sú preberané z domácich a zahraničných tlačových agentúr a publikuje aj komentáre a názory novinárov na aktuálne témy z domova a zo sveta. Informácie sú aktualizované na dennej báze a do obsahu sa zhodujú s tými, ktoré sú publikované v tlačenej verzii Hospodárskych novín. Server respekt.cz publikuje najmä reportáže, komentáre, glosy, blogy a články novinárov na aktuálny vývoj v Českej republike a vo svete, ktoré vyjadrujú názor autora na danú tému, pričom nosné témy sa týkajú celospoločenských aktuálnych problémov. Informácie sú aktualizované priebežne, nie však nevyhnutne na dennej báze ako v prípade hnonline.sk, pričom sa zhodujú s informáciami publikovanými v tlačenej verzii časopisu Respekt. Príprava jednotlivých článkov primárne nezohľadňuje tú skutočnosť, že by mohli byť potencionálne čítané aj čitateľmi zo zahraničia. Samotný charakter informácií a ich tématické a geografické zameranie podľa účastníka konania spôsobujú, že informácie na týchto weboch nie sú z pohľadu čitateľov vnímané ako substitúty. Najmä geografické zameranie informácií (hnonline.sk na Slovenskú republiku a respekt.cz na Českú republiku) spôsobuje aj geografické rozdelenie čitateľov a návštevníkov webu, čo podľa účastníka konania ďalej zvýrazňuje, že tieto dva servery nie sú navzájom priamou konkurenciou. Vzhľadom na anonymnosť návštevníkov webu čo do ich charakteristiky účastník konania nemal k dispozícii bližšie informácie týkajúce sa vnútornej diferenciácie a preferencií jednotlivých skupín čitateľov, ale uviedol, že okruh ich čitateľov sa nelíši od skupiny čitateľov čítajúcich ich tlačené verzie. Ako prílohu účastník konania predložil regionálnu štruktúru prístupov na web hnonline,sk a respekt.cz a ako zdroj uviedol v prípade webu hnonline.sk logové súbory tohto serveru, v prípade webu respekt.cz uviedol ako zdroj výskum realizovaný prostredníctvom NetMonitor (referencia www.netmonitor.cz). Z porovnania údajov úrad zistil, že za posledné tri roky sa na server hnonline.sk pripájajú čitatelia predovšetkým zo Slovenskej republiky, pričom ich relatívny podiel za posledné tri roky rástol a v roku 2006 a 2007 presiahol viac ako 80%. Podiel čitateľov, ktorí sa pripájajú na tento server z Českej republiky je veľmi malý, a ich relatívny podiel za posledné tri roky ma klesajúcu tendenciu. 
Situácia v prípade serveru respekt.cz  aj serveru ihned.cz je podľa účastníka konania taká, že dominantný počet návštevníkov sa pripája z Českej republiky. 
Účastník konania uvádza, že geografickým vymedzením na trhu internetového spravodajstva je územie Slovenskej republiky. 
Po preskúmaní všetkých podkladov úrad zistil, že relevantný priestorový trh pre vyššie uvedené činnosti je minimálne celoštátny, daný územím celej Slovenskej republiky. Úrad zistil, že z účastníkov posudzovanej koncentrácie na území Slovenskej republiky pôsobí iba podnikateľ Handelsblatt. Podnikateľ Zdeněk Bakala pôsobí v tejto oblasti na území Českej republiky. 

Na základe vyššie uvedeného úrad zistil, že pri vymedzení priestorovej dimenzie činností uvedených vyššie na územie Slovenskej republiky nedochádza posudzovanou koncentráciou k vytvoreniu, alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže v týchto činnostiach.

Úrad zároveň zvažoval, či je možné rozšíriť priestorový relevantný trh vyššie uvedených činností o krajiny susediace so Slovenskou republikou, avšak vzhľadom na skutočnosť, že predmetnou koncentráciou nevznikne ani sa neposilní dominantné postavenie účastníkov koncentrácie ani na užšie definovanom priestorovom relevantnom trhu ohraničenom územím Slovenskej republiky, úrad sa úplne presnou definíciou priestorovej dimenzie relevantného trhu nezaoberal. 

Inzercia na internete

Podľa účastníka konania je trh inzercie na internete samostatným trhom odlišným od trhu inzercie v tlačených periodikách, pretože sa odlišuje najmä okruhom adresátov, ktorým je určený. Trh inzercie na internete je zameraný najmä na čitateľov, ktorí navštevujú internetový server so spravodajstvom, pričom inzeráty a reklama sú krátkodobé, s cieľom zaujať čitateľov a naviesť ich na kliknutie na reklamu. Inzeráty a reklama môžu byť na internete umiestňované v relatívne krátkom čase, s krátkou dobou platnosti, a typickým znakom pre ne je vysoká aktuálnosť. Okruh spotrebiteľov je limitovaný na tých, ktorí majú prístup k internetu, pričom veľká väčšina tých, ktorí navštevujú internetový server novín, si tieto noviny nekupuje v printovej forme.
Ako sa uvádza v Oznámení na trhu inzercie pôsobí účastník koncentrácie Handelsblatt prostredníctvom internetového servera hnonline.sk. Druhý účastník koncentrácie, pán Zdeněk Bakala nepôsobí na trhu internetovej inzercie v Slovenskej republike, avšak v Českej republike pôsobí v tejto oblasti prostredníctvom internetového servera respekt.cz. 
V Oznámení sa uvádza, že trh internetovej inzercie na webe respekt.cz z pohľadu tržieb je v porovnaní s trhom internetovej inzercie na webe hnonline.sk niekoľkonásobne menší, čo pramení najmä zo štruktúry čitateľov a periodicity ich návštev, keďže informácie na webe hnonline sú aktualizované priebežne, najmenej však na dennej báze, pričom informácie na webe respekt.cz sú aktualizované priebežne, najdlhšie však týždenne, a preto inzerenti majú v prípade hnonline.sk možnosť osloviť väčší počet zákazníkov. 
Účastník konania uvádza, že geografickým trhom v tejto oblasti je Slovenská republika z dôvodu, že geografický pôvod inzerentov ako zákazníkov zodpovedá geografickému rozloženiu príslušného webu. V inzercii na weboch hnonline.sk a respekt.cz je odlišná cieľová skupina pre koho sú inzeráty na weboch určené – cieľovou skupinou inzercie na webe hnonline.sk sú návštevníci webu najmä zo Slovenskej republiky, ktorí majú možnosť relatívne ľahko získať prístup k inzerovaným produktom a službám, zatiaľ čo cieľovou skupinou inzercie na webe respekt.cz sú čitatelia najmä z Českej republiky, ktorí majú relatívne jednoduchý prístup k inzerovaným produktom a službám v Českej republike. Účastník konania uvádza, že podľa jeho názoru respekt.cz nepatrí do rovnakého geografického relevantného trhu ako hnonline.sk. Účastník konania v prílohe doplnenia Oznámenia predložil regionálny prehľad zadávateľov inzercie na internetových serveroch hnonline.sk a respekt.cz. Zdrojom týchto údajov boli inzertné oddelenia spoločností Ecopress a Respekt Publishing. Z tejto prílohy vyplýva, že na serveri respekt.cz nebola v roku 2005 a 2007 zverejnená reklama od zadávateľa z iných krajín ako Českej republiky. V roku 2006 bol relatívny podiel zahraničnej inzercie len 0,7% z toho zo Slovenskej republiky nebola zadávaná žiadna reklama. Na serveri hnonline.sk nebola v roku 2005 zadávaná reklama pre inzerenta so sídlom mimo územia Slovenskej republiky. V roku 2006 bol podiel zahraničnej inzercie na celkových tržbách z inzercie na tomto serveri vo výške 13,5%, pričom zadávatelia inzercie z Českej republiky mali podiel 5,3% na celkovom objeme inzercie na tomto webe. V roku 23007 bol podiel zahraničnej inzercie 0,8% z celkových tržieb z inzercie na webe, pričom podiel zadávateľov inzercie z Českej republiky bol na celkových tržbách vo výške 0,6%.

Po preskúmaní všetkých podkladov úrad zistil, že relevantný priestorový trh pre vyššie uvedené činnosti je minimálne celoštátny, daný územím celej Slovenskej republiky. Úrad zistil, že z účastníkov posudzovanej koncentrácie na území Slovenskej republiky pôsobí iba podnikateľ Handelsblatt. Podnikateľ Zdeněk Bakala pôsobí v tejto oblasti na území Českej republiky. 

Na základe vyššie uvedeného úrad zistil, že pri vymedzení priestorovej dimenzie činností uvedených vyššie na územie Slovenskej republiky nedochádza posudzovanou koncentráciou k vytvoreniu, alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže v týchto činnostiach.

Úrad zároveň zvažoval, či je možné rozšíriť priestorový relevantný trh vyššie uvedených činností o krajiny susediace so Slovenskou republikou, avšak vzhľadom na skutočnosť, že predmetnou koncentráciou nevznikne ani sa neposilní dominantné postavenie účastníkov koncentrácie ani na užšie definovanom priestorovom relevantnom trhu ohraničenom územím Slovenskej republiky, úrad sa úplne presnou definíciou priestorovej dimenzie relevantného trhu nezaoberal. 

V oznámení sa ďalej uvádza, že žiaden z účastníkov koncentrácie nepôsobí na trhu dodávok alebo trhu dopytu k vyššie oblastiam činnosti účastníkov 

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad skúmal, či uskutočnením posudzovanej koncentrácie nedôjde na území Slovenskej republiky vo vyššie uvedených činnostiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže. 

Ako je uvedené vyššie predmetnou koncentráciou na území Slovenskej republiky nedochádza k zmenám podmienok hospodárskej súťaže vo vyššie uvedených činnostiach a nebolo potrebné presnejšie definovať tovarové relevantné trhy vzťahujúce sa na vyššie uvedené činnosti účastníkov koncentrácie. 

Po preskúmaní všetkých podkladov úrad zistil, že relevantný priestorový trh pre vyššie uvedené činnosti je minimálne celoštátny, daný územím celej Slovenskej republiky. 
Na základe vyššie uvedeného úrad zistil, že pri vymedzení priestorovej dimenzie činností uvedených vyššie na územie Slovenskej republiky nedochádza posudzovanou koncentráciou k vytvoreniu, alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže v týchto činnostiach.

Úrad zároveň zvažoval, či je možné rozšíriť priestorový relevantný trh vyššie uvedených činností o krajiny susediace so Slovenskou republikou, avšak vzhľadom na skutočnosť, že predmetnou koncentráciou nevznikne ani sa neposilní dominantné postavenie účastníkov koncentrácie ani na užšie definovanom priestorovom relevantnom trhu ohraničenom územím Slovenskej republiky, úrad sa úplne presnou definíciou priestorovej dimenzie relevantného trhu nezaoberal. 

Vychádzajúc z vyššie uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej uskutočnení vystavení podstatnej súťaži a vzhľadom na svoju ekonomickú silu sa nebudú správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie na relevantných trhoch ako sú uvedené vyššie, ktorého dôsledkom sú významné prekážky efektívnej hospodárskej súťaže na týchto trhoch. 

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 4585//PMÚSR/2008 zo dňa 27.10..2008 vyzval účastníkov správneho konania pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.

Účastník konania prostredníctvom splnomocneného právneho zástupcu listom zaevidovaným úradom pod číslom 4882/2008 doručenom úradu dňa 07.11.2008 uviedol, že nemá výhrady k podkladu rozhodnutia alebo spôsobu jeho zistenia.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.
P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Vladimír Kán
Advokátska kancelária 
ECKER-KÁN & PARTNERS, s.r.o., 
Námestie Martina Benku 9, 
811 07 Bratislava